Dubbelgoud vir SA se Charl du ToitArgieffoto van Charl du Toit tydens die 20ste Statebondspele Du Toit het in die eindrondte van die 400 m in die T37-kategorie eerste oor die wenstreep genael. Die 23-jarige atleet het met ŉ tyd van 51.13 sekondes met nóg ŉ gouemedalje weggestap. Hy het verlede naweek ook goud in die 100 m gewen. Tydens die 400 m Vrydag was Venezuela se Omar Monterola in die tweede plek met ŉ tyd van 52.93 sekondes. Du Toit het na afloop van die wedloop sy afrigter, Suzanne Ferreira, bedank en gesê om twee gouemedaljes op so jong ouderdom te wen het sy wildste drome oortref. “Ek en my familie is deur ŉ paar moeilike maande die afgelope tyd, maar hopelik het ek my land trots gemaak,” het hy gesê. Du Toit se gouemedalje is die sesde gouemedalje vir Span SA en die land se 14de medalje by die Paralimpiese Spele. Bly op hoogte van al die aksie van Span SA by die Paralimpiese Spele 2016 op Maroela Media.